Folketing
2002-11-28

Der var ingen indrømmelser overhovedet fra de rige landes side om markedsåbninger, bedre regler om patenter, gældslettelse, effektiv ulandsbistand og med hensyn til at leve op til løfterne, og på den baggrund valgte ulandene meget forståeligt at sige: Jamen nu er der ikke en mulighed for et stort kompromis, der peger fremad. Nu er der kun risiko for, at vi skal forpligte os til nogle miljøaftaler, som vi ikke har råd til at leve op til, fordi vi ikke har fået løfterne på handels- og finansieringsområdet indfriet. På den baggrund var det selvfølgelig meget svært at komme igennem med nogle store gennembrud i retning af den ambition, vi havde om en såkaldt global aftale. Det var helt udelukket på forhånd på grund af de rige landes modvilje. At det alligevel lykkedes at skabe begrænsede resultater på miljøområdet er selvfølgelig glædeligt under de forudsætninger, og jeg vil da ikke undlade at anerkende miljøministerens engagement og indsats. Under meget vanskelige vilkår lykkedes det at skabe noget, vi nu skal holde fast i og få gennemført på miljøområdet.